Mvɔ̌m ai ébá bə́ nə́ á sááŋ á zēn dzábán, á báwulu á mvéndé Ǹtondôbə. 2Mvɔ̌m ai ébá bányie məbéndé móé, á bádzə́ŋ nyē ai ǹnə́m wábán ósə. 3Bá ndzí kig bɔ é dzam á nə́ ábē, bə́ wulúgu hə á məzěn móé. 4Wǎ ó ngátə́le məbéndé móe, nə́ bə́ dzálā mɔ́ m̀bəŋ m̀bəŋ. 5Enyiŋ dzámā é təbə́gə̄ á zēn, nə́ mə́ nyīe məmvéndé móe; 6Abǒg te mǎyǐ kīg fə sáma ai m̀fɔ́mbán məmvéndé móē mə́sə. 7Mayi wa dzə́mələ ai ńnə́m ó nə̄ tə́tə̄lə́ mə yə̂ge bəsósōō mīńtól bóe. 8Mayi baalǎ mə̄béndé móe, tə wadzoge ma edzodzógé ! 9Éyə ńdómán mod e ngábə́ dzǎm baalǎ zēn dzīē ḿfūbán yá ? Éyɔŋ ǎ bɔ okála ákyāí ébūg dzoe yáyi. 10Mə ngádzə́ŋ wa ai ǹnə́m wámā ósə, tə wabɔ nâ mə́ dími oyǎb ai məmvéndé móe. 11Á ńnə̄m wáma, manyie məbéndé móe ású yə̄ nâ mə zǎ sə́m ábə wa. 12Maa á bɔ̄ɔ̄ ai wa, ǎ Ńtondôbə! Yə́gə́lə ma məbéndé móe. 13Biyé bí ányu byáma byákpɛ̄ mə̄béndé mə́sə yā ányu dóe. 14Ai ǹwulán yā zēn bətə́bə́gá bóe, mǎsɔ̄m miǹtag a lodo anə́ akúmá ásə. 15Mayi bindǐ mə̄mvéndé móe, mə tóan bəbə̌ məzěn móe. 16Mafon ai məmvéndé móe, mǎvóǎn kig ebúg dzóe. 17Syé ású ḿfí étúgā dzóe: eyɔ̌ŋ te mǎyi nyiŋ, maa mə̌ ngabaala ebúg dzóe. 18Yáigi ma mís, mə́ yén mim̀bəmbə̌ biyə̌ŋ bí mam míńkámáŋ yā mvéndé dzoe. 19Mə nə ǹnə́ŋ á sí ndon, tə wasɔli ma məmvéndé móe. 20Madiŋ ai ǹsísīm wámā ósə miǹtól míē yā ábǒg asə.